นายกรัฐมนตรี ระบุ การประมูลสิทธิสำรวจแหล่งปิโตรเลียม ต้องคำนึงถึงประโยชน์ของประชาชนสูงสุดและรัฐต้องได้ผลตอบแทนที่คุ้มค่า
พลเอก ประยุทธ์  จันทร์โอชา นายกรัฐมนตรี กล่าวว่าการผลักดันเดินหน้าประมูลสิทธิสำรวจแหล่งปิโตรเลียม แม้จะมีกลุ่มเห็นต่างออกมาคัดค้าน แต่ยืนยันว่ารัฐบาลมีเจตนารมณ์มุ่งมั่นทำให้ราคาน้ำมันอยู่ในสภาวะที่คนไทยได้ประโยชน์สูงสุดและรัฐต้องได้รับผลตอบแทนได้มากที่สุด โดยในขณะนี้เหลือเวลาเพียง 3 ปี ที่จะหมดสัมปทาน ซึ่งจำเป็นต้องใช้เวลาเตรียมการส่งมอบทรัพย์สินให้กับผู้ได้รับสัมปทานรายใหม่ที่จะเข้ามาดำเนินการต่อ จึงต้องมีเวลาให้ผู้ลงทุนใหม่ได้มีการเตรียมตัวด้วย


อย่างไรก็ตาม ที่ผ่านมารัฐบาลพยายามสร้างความเข้าใจมาโดยตลอด ซึ่งสิ่งสำคัญที่เป็นกังวล คือ หากทำไม่ได้และทำไม่ทัน อาจทำให้ปริมาณก๊าซและน้ำมันที่ขุดได้ในประเทศลดลงทันที และส่งผลกระทบต่ออุตสาหกรรม


นายกรัฐมนตรี ยืนยันว่าสิ่งที่รัฐบาลดำเนินการได้คำนึงสิทธิประโยชน์ที่ภาครัฐต้องได้รับ และเป็นปัจจัยสำคัญที่ทำให้ราคาน้ำมันอยู่ในเกณฑ์ที่รับได้ แต่สิ่งที่เป็นกังวล คือ ต้องมีการติดตามการปรับตัวราคาน้ำมันโลก ที่มีการปรับขึ้นจาก 50-60 เหรียญสหรัฐต่อบาร์เรล เป็น 80 เหรียญสหรัฐต่อบาร์เรล และที่ผ่านมาได้ใช้กองทุนน้ำมันดูแลราคาน้ำมันในประเทศ จึงต้องไปดูข้อเท็จจริงจากการสำรวจว่า มีปริมาณน้ำมันเหลืออยู่เท่าใด ไม่ใช่รับฟังจากฝ่ายใดฝ่ายหนึ่งเท่านั้น